Kom so uit skuld uit - Jou Geld | Solidariteit WêreldJou Geld | Solidariteit Wêreld
Tuis › Artikels › Kom so uit skuld uit
Kom so uit skuld uit
Skuld kan voordelig wees wanneer dit goed beheer word, en nie jou lewe oorneem nie. Sommige mense wil hulle hare uit hulle koppe uittrek en die berge inhardloop wanneer hulle die word "skuld" hoor. Ongelukkig is dit die aard van krediet: dit is soos 'n lieflike vuurtjie wat jou vleis kan braai en aan jou hitte verskaf, maar wanneer jy beheer oor die vuur verloor, kan dit totale verwoesting saai.
Krediet en skuld is dieselfde ding, en kan jou verryk of verarm. Goeie skuld sal jou in 'n beter posisie laat wanneer jy dit afbetaal het. 'n Goeie voorbeeld van positiewe skuld is die betaling van 'n huis-verband.
Skuld, hoe buite beheer dit ook al mag wees, hoef nie jou lewe oor te neem nie. Daar is maniere om skuld af te betaal, en professionele hulp is beskikbaar.
Maak eers 'n volledige lys van al jou skuld. Sluit byvoorbeeld die volgende inligting oor jou verband in: minimum maandelikse paaiement, rentekoers, en totale balans verskuldig.
Lys vervolgens al jou skuld in die volgende volgorde: kleinste bedrag wat jy skuld tot die grootste bedrag.
Kyk na jou volle begroting, en sny alle ekstras uit. Hierdie is die moeilikste stap. Jy gaan vir 'n ruk minder kan uitgaan, jouself minder moet bederf, en moontlik ekstra ure by die werk moet insit. Sommige mense sal selfs saam by familie moet intrek as 'n drastiese stap om hulle finansiële vryheid terug te kry. Dit wat oorbly, gebruik jy dan om jou kleinste skuld op jou lys te begin afbetaal. Wanneer jy die eerste een op die lys uit die weg geruim het, kan jy na die tweede een beweeg, en so jou pad deur die lysie werk.
Indien jou skuld heeltemal buite beheer is en jy nie die maandelikse paaiemente kan bybring nie, kan jy 'n skuldkonsolideringslening uitneem. Jy sal dan verskeie kleiner skulde saamgooi en een maandelikse bedrag teen 'n laer rentekoers afbetaal. Hierdie metode kan jou help om jou skuld vinniger af te betaal en nie jou bates te verloor nie.
Jy kan aansoek doen vir bankrotskap waarna jy insolvent verklaar sal word. In so 'n geval sal al jou bates verkoop word om jou skuld af te betaal. Dit sal dus nie sin maak om hierdie roete te volg indien jou skuld minder as R50 000 beloop nie. Jy sal ook net toegelaat word om dit te doen indien jy 'n vaste inkomste het, en vaste bates het wat genoeg sal inbring wanneer dit verkoop word om die meeste van jou skuld te kan dek. Jy sal daarna die klein bedrag wat oorbly, kan afbetaal. Dit sal nie lank neem nie, maar terwyl jy onder sekwestrasie is, sal jy nie die direkteur van 'n maatskappy kan wees nie.
Kommunikeer met jou skuldeisers, en wees eerlik. Indien jy nie die paaiemente kan betaal nie, is dit beter om hulle te laat weet. Moenie jou foonnommer verander en probeer weghardloop nie. Dit sal jou nie 'n beter nagrus verseker nie.
Indien daar regstappe teen jou ingestel word, is dit belangrik om nie net enigiets te teken nie. Ken jou regte, en kontak 'n skuldberader. Dit is egter beter om 'n skuldberader te kontak voordat daar stappe teen jou geneem word.
Suid-Afrikaners is trotse mense, en ons wil op ons eie bene staan. Die lewe is egter nie voorspelbaar nie. Jy mag siek word en nie kan werk nie, of afgedank word, en dan nie jou huislening kan bybring nie. Geregistreerde skuldberaders kan jou help om die regte besluite te neem.
Moenie een kredietkaart met 'n ander een betaal nie. Jy grawe net vir jouself 'n dieper gat.
Wanneer jy van jou skuld ontslae geraak het, of dit meer onder beheer het, kan dit 'n groot versoeking wees om weer meer skuld te maak. Moet dit nie doen nie! Spaar totdat jy dit kan koop wat jy so graag wil hê.
Almal moet 'n noodfonds hê. Dit sal voorkom dat jy skuld aangaan wanneer daar 'n krisis ontstaan. Jy sal dan kontant hê wanneer die waterverwarmer skielik bars, jou kinders siek word, of jou kar probleme gee.